Wes-Kaapse burgemeester gekap oor luukse motorPeter Lobese, burgemeester van Plettenbergbaai. Foto: http://www.bitou.gov.za Die leierskap in die Bitou- plaaslike munisipaliteit het Dinsdag ŉ mislukte mosie van wantroue teen Peter Lobese, burgemeester van Plettenbergbaai in die Wes-Kaap, as ŉ “goedkoop publisiteitsfoefie” afgemaak. Die ANC het Dinsdag tydens ŉ spesiale raadsvergadering die mosie van wantroue teen Lobese gebring. Lobese se party, die Active United Front (AUF), is in ŉ koalisie-regering met die DA in die munisipaliteit. Die ANC beweer “buitensporige besteding”, ŉ tekort aan dienslewering en swak leierskap is die grondslag vir die mosie van wantroue. Die ANC het Lobese gekritiseer omdat hy na bewering binne een maand R60 000 spandeer het op die korttermyn huur van ŉ luukse Volvo sportnutsvoertuig. Dit terwyl ŉ versekeringsondersoek tans aan die gang is nadat sy amptelike voertuig vroeër vanjaar in ŉ ongeluk in Port Elizabeth betrokke was. Lobese is verder gekap oor bewerings dat belastingbetalers maandeliks meer as R100 000 moet opdok vir sekuriteit by die burgemeester se Kwanokuthula-woning. Putco Mapitiza, die ANC se sub-streekskoördineerder, het gesê daar is verskeie vrae oor hierdie kwessies in die raad geopper, maar hulle het nooit enige duidelike antwoorde gekry nie en het daarom besluit om voort te gaan met die mosie van wantroue. Thabo Ndlovu, munisipale bestuurder van Bitou, het die bewerings ontken en die mosie as ŉ politieke foefie afgemaak. “Hierdie bewerings van buitensporige besteding, ŉ tekort aan dienslewering en swak leierskap is te vaag en sonder enige motivering. Ons het egter besluit om daarop te reageer en dit te ontken en te verwerp met die minagting wat dit verdien. Hierdie is niks behalwe ŉ goedkoop politieke foefie deur die ANC nie wat bitter is omdat hulle mag en beheer van Bitou verloor het,” het Ndlovu in ŉ verklaring gesê. Hy het ŉ beroep op die ANC gedoen om meer besonderhede en konkrete bewyse vir hul bewerings te verskaf. Ná die jongste plaaslike regeringsverkiesings het die ANC en die DA elk ses setels in die raad verseker met AUF wat die finale setel gekry het. Die AUF en die ANC het daarna ŉ koalisie gevorm om Bitou te beheer, maar sewe maande later het Lobese aangekondig dat die party hierdie ooreenkoms weens verskeie probleme beëindig. Die AUF en die DA het daarna ŉ koalisie gevorm.